text: Nu kan du snart både se og høre storkene knebre i Smedager
  17 marts 2016 kl. 08.53
  Når storken forhåbentlig om ganske få uger ankommer til storkereden i Smedager i Sønderjylland, vil du kunne følge begivenhederne i reden både i billede og lyd.
  Selvom storken er stum fugl, så er det ikke just fordi den er stille. Snarere tværtimod. Når storken om ganske få uger ankommer til storkereden i Smedager i Sønderjylland, vil webkameraet, der dagligt sender fra reden her på tvsyd.dk , ikke kun vise et fremragende billede i HD kvalitet - men som noget nyt også med lyd.
  Torsdag installerer teknikkerne fra TV Syd en sensitiv mikrofon på kameraet, der vil blive målrettet lyde fra storkereden.
  Og hos Storkene.dk er formand Jess Frederiksen yderst tilfreds med forbedringen, der er sponseret af TV Syd.
   - Oplevelsen bliver helt anderledes end i de forrige år, når lyden kommer med fra storkereden. Ikke blot kan man høre storkene knebre for at hilse på hinanden, men også storkeungernes hvæsen og pludren kan høres. Og det giver lige den ekstra dimension, der forbedrer oplevelsen af livet i storkereden, siger Jess Frederiksen.
  